ET Euroopa Liidu Teataja C 66/1

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 66/01)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

“TŘEBOŇSKÝ KAPR”

EÜ nr: CZ/PGI/0377/18.10.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimetus: Úřad průmyslového vlastnictví Aadress: Antonína Čermáka 2a, CZ-160 68 Praha 6 – Bubeneč Telefon: (420) 220 38 11 11 Faks (420) 224 32 47 18 E-post: posta@upv.cz

2. Rühm:

Nimetus Rybářství Třeboň a.s. Aadress: Rybářská 801, CZ-379 01 Třeboň Telefon: (420) 384 70 15 39 Faks (420) 384 72 33 59 E-post: rybarstvi@rybarstvi.cz Koosseis: tootjad/töötlejad ( X ) muud ( )

Kuna selles piirkonnas on ainult üks tootja, siis rakendatakse nõukogu määruse (EÜ) nr 510/2006 artikli 5 lõikes 1 sätestatud erandit. Komisjoni määruse (EMÜ) nr 2037/93 (2) artiklis 1 sätestatud nõuded on täidetud.

3. Toote tüüp:

Klass 1.7. Kala, värske, ja tooted kalast

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: “Třeboňský kapr”

4.2. Kirjeldus: “Třeboňský kapr ”klassifitseeritakse liigiks “karpkala”. Toote lõplike omaduste saavutamiseks ei ole tingimata vaja teatavat selle liigi liini ega hübriide.

“Třeboňský kapr'it ”kasvatatakse asjaomase piirkonna kalatiikides, s.t paljundamine, kasvatamine ja pidamine peavad aset leidma selles piirkonnas. Töötlemine ei pea aset leidma asjaomases piirkonnas.

“Třeboňský kapr'i ”selg on tumeroheline, hall või hallikassinine, küljed kollakasrohelised kuni kuldsed ning kõht kollakasvalge. Selja- ja sabauim on hallid, saba- ja pärakuuim on punaka varjundiga ning rinna- ja kõhuuimed on kollakad või punakad. “Třeboňský kapr'i ”keha iseloomustab kõrgeseljalisus. “Třeboňský kapr ”kasvab kuni ühe meetri pikkuseks ja 20 kg raskuseks või raskemaks. Tema optimaalne tapakaal on kolmeaastaselt 1,20–1,80 kg ja nelja-aastaselt 2,40–3,20 kg.

“Třeboňský kapr'i ”liha omadused: kuivaineid 23 %, valku 19,2 %, rasva 2,6 %.

Organoleptiliselt iseloomustab “Třeboňský kapr'it ”kvaliteetne liha, mille rasvasisaldus on väga väike. Lihal on õrn, “Třeboňský kapr'ile ”omane kalamaitse. Maitse on eriomane ning see on tingitud kvaliteetsest ja puhtast veest, milles kõnealust kala asjaomases piirkonnas kasvatatakse, looduslike ja geograafiliste olude mõjust kõnealuse karpkala kasvatamisele, Třeboňi basseini spetsiifilise aluspinnase mõjust ning eelkõige asjaomase piirkonna vees sisalduvatest valdavalt looduslikest planktontoitainetest, millele lisatakse täiendsööta. Täiendsööt koosneb teraviljast.

“Třeboňský kapr'it ”turustatakse elusalt või töödeldult, s.t külmutatult, (värskelt) jahutatult, suitsutatult või marineeritult järgmisel kujul: roogitud terve karpkala, poolitatud või osadeks jagatud karpkala, karpkalafilee või karpkalarupsid.

4.3. Geograafiline piirkond: “Třeboňský kapr'i ”kasvatamise asjaomane piirkond hõlmab Třeboňsko maastikukaitsealal Třeboňi basseinis asuvaid kalatiike; need tiigid moodustavad süsteemi, mida ühendavad Zlatá stoka kanal ja sellega seotud vooluveekogud.

4.4. Päritolutõend: “Třeboňský kapr'i ”tegelik tootmine alates marja ja niisa võtmisest kuni kasvatamise, pidamise ja töötlemiseni toimub asjaomases piirkonnas standardile ISO 9001:2001 vastava sertifitseeritud kvaliteedijuhtimissüsteemi kohaselt ning tootmist kontrollitakse ohuanalüüsi ja kriitiliste kontrollpunktide süsteemi (HACCP) abil. Vastavust spetsifikaadile kontrollib riigi veterinaaramet.

Kõnesoleva süsteemi järgi on väljapüüdmise ja basseinidest müümise ajal kohal piirkondliku veterinaarameti personal, kes kontrollib kalade terviseseisundit, välimust ja kvaliteeti. Lisaks võtab piirkondliku veterinaarameti personal vastavalt kehtestatud seirekavale aasta jooksul kindlate ajavahemike tagant kalakasvandustest kalaproove, teeb nendega katseid ja analüüsib neid akrediteeritud laboratooriumides. Kõnealused katsed ja analüüsid hõlmavad kalade terviseseisundit, tervislikkust ja liha kvaliteeti. Pistelist kontrolli tehakse ja proove võetakse ka marja ja niisa võtmise ajal.

Kalakasvataja märgib kalade liikumise kalakasvanduses asjakohastesse dokumentidesse. Need dokumendid kajastavad nii kalakarja asustamise etappi, kogu liikumist kui ka kalasaagi kogumist. Raamatupidamisdokumentides kalamüügi kohta näidatakse müüdud kalakogused ja identifitseeritakse kliendid. Kliendid registreeritakse raamatupidamissüsteemis.

4.5. Totmismeetod: “Třeboňský kapr'i ”sugukalad kasvatatakse alati teadaolevate vanemate järglastest, kelle välised omadused (kehaproportsioonid, soomuskatte tüüp ja värvus) vastavad nõutavale standardile.

Noorte sugukalade kasvatamisel asjaomases piirkonnas tehakse valik, milles keskendatakse tähelepanu kalade omandatud kaalule, soomuskatte tüübile ja terviseseisundile. Noor- ja sugukalu käideldakse alati nii vähe kui võimalik.

Karpkala paljundamiseks kasutatakse teatavat marja ja niisa võtmise meetodit kontrollitavas keskkonnas haudejaamas, mis asub asjaomases piirkonnas, kus keskkonna ja vee kvaliteet on tagatud.

Embrüo arenemine marjateras leiab aset spetsiaalses seadmes. Karpkala eelvastseid hoitakse spetsiaalsetes maimutiikides, mis jällegi asuvad asjaomases piirkonnas. Selles arengujärgus elavad “Třeboňský kapr'id ”looduslikust toidust (plankton ja bentos) ning osaliselt toidetakse neid täiendsöödaga, mis koosneb lisanditeta teraviljajahu segust. Karpkalamaimud kasvavad nendes tiikides üks kuni kaks aastat ning paigutatakse seejärel suurematesse kalatiikidesse, kus nad ühe kuni kahe aasta jooksul omandavad turustuskõlbliku suuruse. Sel etapil elavad karpkalad kahe kolmandiku ulatuses looduslikust toidust ja ühe kolmandiku ulatuses täiendsöödast, mis koosneb teraviljast. Toitumine mõjutab otseselt liha moodustumist ja kvaliteeti ning seega “Třeboňský kapr'i ”üldist väärtust. Täiendsööda andmist reguleeritakse vastavalt veetemperatuurile ja vee hapnikuküllastusele. Loomulikult jälgitakse ka karpkalade täiendsööda omastamise intensiivsust, nagu ka kalade kasvu ja terviseseisundit. Kõnealused näitajad tehakse kindlaks toitumiskohtade korrapärase kontrolli ja proovipüügi abil.

Turustatavate kalade hoidmiseks pärast nende püüdmist kasutatakse käitlustiike, mis kujutavad endast väikesi basseine, kust voolab läbi asjaomasest piirkonnast pärit vesi. Hoiutiikides kaob puhta voolava vee tulemusel kalade mudamaitse ning liha muutub väärtuslikumaks ja maitsvamaks. Pärast väljapüüdmist ja standardset töötlemist läbib toode edasise töötlusetapi, näiteks jahutamise, külmutamise, suitsutamise või marineerimise.

4.6. Seos: Asjaomases piirkonnas on spetsiifiline kliima, mis on tingitud piirkonna asukohast ja geomorfoloogiast, millest suure osa kujundavad veekogud; kõik see soodustab kalade kaalukasvu. Kõnealune geograafiline piirkond on ökoloogiliselt puhas, Třeboňsko maastikukaitsealal ei ole olulisi tööstuslikke ega olmelisi saasteallikaid ning sellel on soodne mõju kalade terviseseisundile. Zlatá stoka kanaliga ühendatud kalatiigid moodustavad ainulaadse üle 300aastase veesüsteemi, millele ei ole struktuurilt ja funktsioonilt võrdväärset mitte ainult kogu Euroopas, vaid ka kogu maailmas, ning see hõlmab spetsiifilist biotoopi, millel on väljakujunenud erijooned, mis mõjutavad toote omadusi. Kõnesolev piirkond ühendab endas suurepäraseid tingimusi planktoni ja toitainerikka loodusliku karpkalatoidu tekkeks, millele aitavad kaasa ka edaspidi kirjeldatud spetsiifilised klimaatilised ja geoloogilised olud. Kõikide eespool osutatud tegurite mõjul tekib põhjuslik seos asjaomase geograafilise piirkonna ja toote lõplike omaduste vahel (vt alapunkt 4.2).

“Třeboňský kapr'it ”on mainitud ajaloolistes dokumentides perioodist, kui kaubateed viisid Passausse ja Viini.

Karpkalakasvatuse traditsioon sai Tšehhi aladel alguse peaaegu tuhat aastat tagasi. Dubravius mainis karpkalade eraldi kasvatamist vastavalt vanusele ning esimesi sugukarpkalade valiku aluseid 16. sajandil, mil kalatiikide pidamine oli Třeboňskos kõrgemal arengutasemel kui kusagil mujal. Štěpánek Netolický koostas 1506. aastal ettepaneku kalatiikide süsteemi rajamiseks Třeboňi basseinis. Selle süsteemi teljeks sai Zlatá stoka kanal, mis 48 km pikkusena varustab paljusid Chlum u Třeboně ja Veselí nad Lužnicí vahelisi kalatiike Lužnice jõe veega. Viiteid “Třeboňský kapr'i ”aretamisele leidub paljudes väljaannetes, näiteks J. Pokorný teoses “Atlas kaprů chovaných v ČR ”(“Tšehhi Vabariigis aretatud karpkalade atlas”) ja J. Šusta teoses “Pět století rybničního hospodářství v Třeboni ”(“Viis sajandit kalakasvatust Třeboň'is”).

Nimetust “Třeboňský kapr ”on kauem kui 100 aastat pidevalt kasutatud teatavate omadustega kala kohta. Alates 1974. aastast on kõnealune nimetus kaitstud kui Tšehhi päritolunimetus nr 54 “Třeboňský kapr ”(sks Wittingauer Karpfen) ja samuti kui rahvusvaheline päritolunimetus “Třeboňský kapr ”(sks Wittingauer Karpfen), mida kaitsevad rahvusvahelised protokollid Lissaboni kokkuleppe alusel (22. novembri 1967. aasta protokoll nr 53 ja 6. detsembri 2000. aasta protokoll nr 836). Lisaks reguleerivad nimetuse “Třeboňský kapr ”kaitset Tšehhi Vabariigi ning Austria, Portugali ja Šveitsi vahel sõlmitud kahepoolsed kokkulepped päritolunimetuste kaitse kohta.

Valdavalt määrab “Třeboňský kapr'i ”erilise laadi, kvaliteedi ja maitseparameetrid kõnealuse kala kasvatamine asjaomases geograafilises piirkonnas, millel on järgmised omadused.

Piirkonna laad, eriomadused ja seisund: keskajast kuni tänapäevani eri etappidel rajatud leidlik tehiskanalite ja -kalatiikide võrk kujutab endast täiuslikku maastiku järkjärgulise ja koordineeritud muutmise süsteemi, milles kasutatakse tundlikult ära kohalikke loodusolusid.

Ulatuslikud orusood hästi säilinud taimekoosluste ja nendest sõltuva selgrootu faunaga kuuluvad kõige väärtuslikumate biotoopide hulka, mis mitmel juhul ei ole ainulaadsed mitte ainult Böömimaal, vaid ka kogu Euroopas. Teine ja mitte vähem väärtuslik element on ulatuslik kalatiikide süsteem sealsete teiseselt moodustunud litoraalkooslustega, mis sageli on asendanud algsed märgalade biotoobid.

Geoloogia: olulise osa Třeboňskost moodustavad Třeboňi basseini geomorfoloogiline kompleks ja eriti läänepoolses settekompleksis Lomnický basseini tasandik ning idaosas Kardašořečická pahorkatina kõrgustiku kristalne aluskord. Třeboňi bassein kumerdub kergelt lõuna-põhja suunal.

Kliima: üldiselt on Třeboňsko kliima, eriti basseini aladel, oma asukoha ja geomorfoloogia tõttu ning seetõttu, et ala koosneb suuresti veekogudest, teataval määral spetsiifiline ja teistsugune kui ümbritsevatel aladel. Keskmine aastane temperatuur on kõrgem, kui sellel kõrgusel võiks eeldada, ning tegelik päikesepaiste kestus on suurem. Suveperioodil esineb sageli tugevaid vihmahoogusid. Třeboňi basseinile on iseloomulikud sagedased tuuletud inversioonid, kui õhumassid basseinis pikemat aega stagneeruvad, eriti aasta külmemal ajal. Nendes oludes esineb sageli ka udu. Õnneks ei avalda kõnesolevate inversioonide kahjulikkus ja ebapiisav õhuvahetus Třeboňskos tugevat mõju õhusaastele, sest seal on väga vähe heiteallikaid.

Kaitsealune maapiirkond: Třeboňskos on kaks (paljusid kohti hõlmavat) piirkonda, mis kuuluvad Ramsari konventsiooniga kaitstavate rahvusvahelise tähtsusega märgalade nimekirja.

Veel kinnitab kõnealuse piirkonna ökosüsteemi spetsiifilisust see, et rahvusvaheline linnukaitseorganisatsioonide ühendus Birdlife International on mitmel aastal liigitanud Třeboňsko Euroopa tähtsate linnualade (IBA) hulka. Samuti on Třeboňsko kuulutatud NATURA 2000 alaks (linnualaks ja hoiualaks).

Kõik need jooned kokku kujundavad selle puhta keskkonna, vee ja õhuga maa-ala spetsiifilise bioomi, nii et “Třeboňský kapr'i ”kasvatamisel asjaomases piirkonnas on kõik ökoloogiliselt puhta protsessi tunnused. Eespool osutatud looduslikke parameetreid arvestades on asjaomase piirkonna olud eriti sobivad loodusliku karpkalatoidu tekkeks.

4.7. Kontrolliasutus:

Nimi: Krajská veterinární správa pro Jihočeský kraj, Inspektorát v Jindřichově Hradci Aadress: Rybářská 801, CZ-379 01 Třeboň Telefon: (420) 384 72 11 87 Faks (420) 384 72 11 87 E-post: z.cupr.kvsc@svscr.cz

4.8. Märgistus: Nimetust “Třeboňský kapr ”kasutatakse eluskala turustamiseks nii, et kalade hulgitarneid tehakse mootorsõidukite abil transporditsisternides, kõnealune nimetus esineb arvetel, saatelehtedel ja veodokumentides ning võib esineda ka tsisternil või mootorsõidukil. Jaemüügis, s.t kauplustes ja müügilettidel müümise korral on müüja kohustatud panema müügikohas välja hästi nähtava teadaande sõnadega “Třeboňský kapr”.

Töödeldud kala korral esitatakse nimetus “Třeboňský kapr ”hästi nähtavalt toote pakendil.

(1) ELT L 93, 31.3.2006, lk 12.

(2) EÜT L 185, 28.7.1993, lk 5.